FI Euroopan unionin virallinen lehti CE 88/554

(2004/C 88 E/0566)

KIRJALLINEN KYSYMYS E-0986/04

esittäjä(t): Richard Corbett (PSE) komissiolle

(30. maaliskuuta 2004)

Aihe: ”Veritimantit”

Voiko kilpailun pääosasto saada käyttöönsä ulkosuhteiden pääosaston keräämiä tietoja, jotka perustuvat Kimberleyn sopimukseen timanttien alkuperästä ja timanttivarastojen jäljitettävyydestä (jotta vältetään ”veritimanttien” joutuminen markkinoille)?

Katsooko komissio, että tätä tarkoitusta varten kerätyillä tiedoilla voidaan valaista myös timanttialalla toimivien yritysten kauppakäytäntöjä? Arvioiko komissio tällaisia tietoja käsitellessään De Beersin valikoidun toimittajan (supplier of choice) ohjelman mukaisia rajoittavia käytäntöjä?

Mario Montiti komission puolesta antama vastaus

(30. huhtikuuta 2004)

Arvoisan parlamentin jäsenen kirjalliseen kysymykseen vastaamiseksi saattaa olla hyödyllistä selventää Kimberleyn prosessin tavoitteita ja komission asemaa tässä yhteydessä.

Kimberleyn prosessin sertifiointijärjestelmä on Yhdistyneiden Kansakuntien tukemana käynnistetty monenvälinen aloite konfliktitimanttien virran estämiseksi. Järjestelmässä on kehitetty sisäisiä välineitä, joiden on tarkoitus auttaa kaikkia järjestelmän osapuolia täyttämään järjestelmän vaatimukset tehokkaasti. Tähän kuuluu erityisesti raakatimanttien kauppaa ja tuotantoa koskevista tilastotiedoista tiedottaminen säännöllisesti sekä järjestelmän täytäntöönpanon vertaisarviointi. Komissio ja erityisesti ulkosuhteiden pääosasto edustavat yhteisöä sertifiointijärjestelmässä, ja ne saavat käyttöönsä tiedot, jotka toimitetaan kaikille osanottajille järjestelmän täytäntöönpanon varmistamiseksi ja tehostamiseksi. Kimberleyn prosessin osanottajat toimittavat kyseiset tiedot kuitenkin yksinomaan järjestelmän täytäntöönpanon varmistamiseksi, ja yhteisön, kuten kaikkien muidenkin järjestelmän osanottajien, on käsiteltävä osanottajina saamiaan tietoja ehdottoman luottamuksellisina.

Komissio haluaa näin ollen painottaa, että koska kilpailun pääosasto ei ole millään lailla tekemisissä sertifiointijärjestelmän täytäntöönpanon kanssa (tilastotietoja ja seurantaa koskevat määräykset koskevat ainoastaan tuotantotietoihin ja maiden välisiin kauppavirtoihin liittyviä kokonaislukuja sekä sitä, kuinka osanottajat toteuttavat järjestelmää, eivätkä tiettyjen yritysten toimintaa), se ei saa käyttöönsä järjestelmän täytäntöönpanoa koskevia tilasto- ja muita tietoja, jotka toimitetaan yhteisöä sertifiointijärjestelmän osanottajana edustavalle komissiolle. Komissio katsoo, että sertifiointijärjestelmän osanottajien toimittamien tietojen käyttäminen muihin tarkoituksiin kuin järjestelmän täytäntöönpanon tehostamiseen on järjestelmää koskevien määräysten vastaista ja heikentäisi sertifiointijärjestelmän tehokkuutta konfliktitimanttien merkittävänä torjuntavälineenä.

Kilpailun pääosastolle ei täten voida toimittaa eikä se voi käyttää tässä yhteydessä saatuja luottamuksellisia tietoja käsitellessään De Beersin Supplier of Choice -järjestelyjen väitettyjä kilpailua rajoittavia käytänteitä. Jos kilpailun pääosasto kuitenkin katsoo, että tiedot tiettyjen yritysten kaupankäyntitavoista ovat tarpeen timanttimarkkinoilla vallitsevan kilpailutilanteen arvioimiseksi asianmukaisesti, se voi luonnollisesti käyttää omia tutkintavaltuuksiaan saadakseen tällaisia tietoja asianomaisilta yrityksiltä tai järjestöiltä.

Kuten komissio jo on todennut kysyjän aiempaan suulliseen kysymykseen H-0637/03 parlamentin marraskuun 2003 täysistunnon kyselytunnilla antamassaan vastauksessa (1), kilpailun pääosasto sitoutui hyväksyttyään tammikuussa 2003 De Beersin Supplier of Choice -järjestelyt tarkastelemaan timantti-markkinoita lähemmin, jos sen tietoon tulee oikeudellisia tai tosiasiallisia seikkoja, jotka saattavat vaikuttaa komission Supplier of Choice -järjestelyjen osalta omaksumaan kantaan.

Koska useat yritykset ovat esittäneet väitteitä De Beersin Supplier of Choice -järjestelyjen täytäntöönpanosta, kilpailun pääosasto on lähettänyt markkinatoimijoille tiedusteluja päästäkseen täydelliseen selvyyteen markkinatilanteesta ja kokoaa parhaillaan näihin pyyntöihin saamiaan vastuksia. Näitä vastauksia tarkasteltuaan komissio päättää mahdollisista jatkotoimista.

(1) Suullinen vastaus, 18. marraskuuta 2003.